**ZAPISNIK**

s **19. sjednice** Gradskog vijeća Grada Makarske,

održane **6. ožujka 2020.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 10 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je održavanje sjednice pravovaljano.

 **Sjednici nazočni vijećnici:**

1. Marko Raos
2. Marija Lelas
3. Marko Ožić-Bebek
4. Miro Mucić
5. Mario Vranješ
6. Daniela Primorac
7. Petra Šantrić
8. Tonći Bilić
9. Gordana Muhtić
10. Josip Paunović
11. Jagoda Martić
12. Sretan Glavičić
13. Milan Grbavac
14. Hloverka Novak Srzić
15. Ivan Perić
16. Katarina Vidak Čudina

**Odsutni vijećnik:**

1. Siniša Srzić

 **Ostali nazočni:**

 1. Jure Brkan, gradonačelnik Grada Makarske

 2. Joze Vranješ, zamjenik gradonačelnika Grada Makarske

 3. Dražen Nemčić, zamjenik gradonačelnika Grada Makarske

 4. Lara Rakušić Ivanković, tajnica Gradskog vijeća Grada Makarske

 4. Angela Kuran, pročelnica Upravnog odjela za financije i proračun

 5. Matko Lovreta, pročelnik Upravnog odjela za komunalne djelatnosti

 6. Ognjen Radić, privremeni pročelnik Upravnog odjela za prostorno uređenje i

 graditeljstvo

 7. Antonio Zec, privremeni upravitelj Pogona za obavljanje komunalnih djelatnosti u

 Gradu Makarskoj

 8. Tonći Vuković, voditelj Odsjeka za provedbu dokumenata prostornog uređenja i

 građenja

 9. Marina Andačić Krivić, savjetnica u Upravnom odjelu za društvene djelatnosti

 10. Tonći Batinić, viši stručni suradnik u Uredu gradonačelnika

 11. Ivana Pleić, viša stručna suradnica u Uredu gradonačelnika

 12. Darko Svaguša, županijski vijećnik Splitsko-dalmatinske županije

 13. Predrag Aranđelović, predstavnik srpske nacionalne manjine

**Predstavnici medija:** RMR, *Makarsko primorje* – Janja Glučina, *Makarska kronika* – Dijana Turić, CROPIX – Ivo Ravlić, *Radio Split -* Vedran Ribarević, Tv Jadran – Željko Pašalić, *Makarska danas* – Duje Antonini.

Himna „Lijepa naša domovino“

 Predsjednik Gradskog vijeća Marko Ožić-Bebek je na temelju čl. 85. Poslovnika o radu Gradskog vijeća Grada Makarske konstatirao da je sjednici nazočna većina vijećnika.

Na temelju članka 70. Poslovnika o radu Gradskog vijeća Grada Makarske predsjednik Gradskog vijeća Grada Makarske je otvorio sat predviđen za vijećnička pitanja.

**Vijećnica Hloverka Novak Srzić** postavlja pitanje:

1. Ja bih pitala gradonačelnika i Gradsku upravu što poduzimaju na zaštiti naše Kotišine? I na početku želim čestitati Gradu Makarskoj na obnovi kulturne baštine u selu Kotišina. Bila sam u obilasku i zaista sam oduševljena izgledom Kaštela, crkvice sv. Martina i sada nove pozornice na otvorenom kod Sv. Ante. Međutim obilaskom sam uočila brojne radnje u prostoru koje su me šokirale i koje žurno treba spriječiti. Za neke je nažalost već kasno, ali sam zato poslikala one koje treba žurno rješavati jer se radi o prostoru prirodnih ljepota, našem Botaničkom vrtu, prostoru koji svojim položajem i prirodom i kulturnom baštinom ističe kao područje iznimne vrijednosti. Ukoliko se naruši ova posljednja oaza u Makarskoj i ako dopustimo da se devastira kao nažalost Veliko Brdo onda se nažalost što se selektivnih vrsta turizma tiče nemamo zašto uhvatiti. Pretpostavljam da se radi o aktivnostima lokalnog stanovništva te stoga želim apelirati ne samo na Gradsku upravu već i na Gradsko vijeće, ali i na medije da zajednički pokušamo pritisnuti nadležne institucije u rješavanju ovog problema a prije svega mislim na građevinsku inspekciju. Ja imam ovdje fotografije, mogu ih dati gradskim vijećnicima i mogu ih dat medijima. Doista mi moramo svi zajedno bez obzira kojoj stranci pripadamo apelirati na Ministarstvo, na građevinsku inspekciju da reagira na ovakvu devastaciju.

**Gradonačelnik Grada Makarske Jure Brkan** odgovara na postavljeno pitanje:

1. Kažete što poduzimamo u zaštiti Kotišine? Poduzimamo sve što nam je zakon dozvolio i omogućio. Što nabrajate, znači imate u Kotišini divlje gradnje vidili ste stvarno izrazito. Znači jedno malo pitoreskno selo koje se nije stoljećima mijenjalo odjednom je buknula divlja, znači govorim, divlja, potpuno ilegalna gradnja na nekoliko gradilišta. Kao što ste rekli negdi su već dvokatnice pod krovom, trokatnice, druge skoro pa nisu gotove. Sve te ilegalne graditelje i ilegalna gradilišta mi smo prijavili još davnih dana inspekciji, mi smo nakon toga slali i požurnice inspekciji i tražili odgovore na upite šta je s tim. Nažalost do dana današnjeg nismo dobili ni odgovora ni ikakvog postupanja da smo vidili na terenu. Pored toga dešava se gori i dosta ilegalnih deponija pa smo u više navrata stavljali i rampe koje bi trebale zapriječit ulazak kamiona da bacaju otpad. Sva ta ilegalna deponija mi konstatiramo, prijavimo nepoznatog počinitelja jer to baš treba snimit kad je i tko tu. Također ima i dosta olupina. Olupine za koje ne znamo čije su ispostavili smo kazne i naredili uklanjanja, a ono drugo šta radimo, znači govorimo sve ono šta mi možemo zakonski napravit. Mi isto tako vidili ste završili smo Sv. Martina, Kaštel je raspisana javna nabava za multimediju, šimatorije sv. Ante uskoro će biti uređeno. Kod ureda državne uprave Vodovod je podnio zahtjev za izvlaštenje za izgradnju za lokaciju vodospreme i mi za Kotišinu radimo koliko možemo i sve što možemo. Ako Bog da sa gradnjom vodospreme ćemo, dobit ćemo građevnu dozvolu ako Bog da već ovu godinu i ići ćemo u izgradnju. Tako da mi radimo što možemo, da li možemo nešto više od ovoga evo ja bih volio čuti vaš prijedlog, ali što je u zakonskoj moći Grad Makarska sa svojim službama to radi da umanji nered. Međutim nije Kotišina sam primjer, imate toga po čitavom gradu i taman zatvorite jedno počinje drugo. Nažalost, tu moramo uprit prst i prozvati građevinsku inspekciju koja apsolutno od kad sam ja tu u mandatu još nijednom nisam vidio da je postupila po ijednom predmetu, ja to ne znam da se desilo, a pozvana je milijun puta.

**Vijećnica Hloverka Novak Srzić** komentira odgovor:

1. Evo ja samo kad ste mi rekli za prijedlog, ja bi predložila da na kraju ove sjednice zajednički kao Gradsko vijeće uputimo jedan dopis građevinskoj inspekciji da promptno reagira na probleme koje smo uočili.

**Predsjednik Gradskog vijeća Grada Makarske Marko Ožić-Bebek** je odgovorio na komentar odgovora:

1. Postoji zakon. Činjenica je da ako Grad za opće dobro radi bespravno da će bit prijavljen, da će doći inspekcija, da će doći televizija, da će se dignit na najvišu razinu, a ako netko privatno radi na crno bez papira ni inspekcija, nikoga. Meni eto nije jasno, ja toliko godina imam već da meni to jednostavno, taj fenomen, to je teško objašnjivo. Prihvaćamo sugestije i gradonačelnik će još jedanput poduzet sve što je u njegovim moćima, ali vidim da to jednostavno ne funkcionira.

**Vijećnica Katarina Vidak Čudina** postavlja pitanja:

1. Evo mene interesira, gospodine gradonačelniče, na Sv. Petru još uvijek unatoč obećanjima nije uklonjen sporni nakaradni objekt. Jeste li zatražili od mjerodavnih davatelja koncesije na Sv. Petru da raskinu ugovor s obzirom na prekršene odredbe ugovora?
2. Makarska je turistički grad i samim time čistoća mora biti na zavidnoj razini. Rezultati akcije *Skupi, složi*, smanjenje kućnog otpada i dalje se sve odlaže u isti kamion i plastiku i staklo i miješani otpad i gdje uopće odlazi taj otpad, odvaja li se i u kojoj fazi? I s tim u vezi prijedlog da Grad zamijeni korištenje plastičnih čaša u raznim manifestacijama drugim održivim varijantama jer vidimo šta se događalo za vrijeme Božićnoga grada.

**Gradonačelnik Grada Makarske Jure Brkan** odgovara na postavljena pitanja:

Pošto su ova 2 pitanja specifična Sv. Petar dokle smo stigli u postupku uklanjanja ilegalnog objekta na Sv. Petru to će vam odgovor dati dogradonačelnik Vranješ, a vezano za akciju *Skupi, složi, savjesno odloži* i prikupljanje i sortiranje otpada to će vam dati odgovor dogradonačelnik Nemčić.

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Dakle vezano za objekt na Sv. Petru i njegovo uklanjanje već smo na sjednicama Gradskog vijeća na kojima vi niste bili prisutni jer tada niste bili član Gradskog vijeća govorili o problemu na Sv. Petru i tada smo utvrdili, odnosno i pokazali svim vijećnicima da zakupac ima 2 ugovora o zakupu. Jedan je bio sa Gradom Makarskom, odnosno Vijeće za davanje koncesija na pomorskom dobru je sukladno Planu upravljanja pomorskim dobrom sa poduzećem Oasis sklopilo ugovor o zakupu pomorskog dobra sukladno Planu upravljanja pomorskim dobrom i utvrdili smo da je došlo do kršenja ugovora, odnosno zakupa i pokrenuli smo svu proceduru za raskid toga ugovora. Dakle sam izvid na terenu obavio je inspektor za pomorsko dobro, ogradio je i trakom dio pomorskog dobra koje se koristi protivno koncesiji, odnosno protivno samome ugovoru, a mi smo to smatrali temeljem za raskidanje, odnosno za ukidanje koncesijskog odobrenja. Pokrenuli smo proceduru. Na Vijeću za davanje koncesija na pomorskom dobru putem koncesijskog odobrenja mi smo donijeli odluku jednoglasno da se ta koncesija ukine i ta odluka je sukladno zakonu poslana i samome zakupcu, on se na tu odluku žalio. Žalba se izjavljuje putem Grada Makarske, a Ministarstvu mora, prometa i infrastrukture, dakle taj postupak se vodi pred, taj žalbeni postupak se vodi u Ministarstvu mora, prometa i infrastrukture. Koliko ja imam informacije vrlo brzo bi trebao taj postupak bit okončan. Mi vjerujemo da sve ono što smo napravili je bilo po zakonu i da će Ministarstvo mora, prometa i infrastrukture odbacit tu žalbu i potvrditi naše rješenje. Iza toga jedina pravna mogućnost koja preostaje korisniku koncesijskog odobrenja je da pokrene upravni spor, znači i to smo govorili na sjednici Gradskog vijeća kao zadnju pravnu mogućnost ukoliko se on na to odluči. Drugi ugovor koji zakupac ima je sa Hrvatskim šumama jer dio koncesije koji on koristi, odnosno dio površine koju je on zauzeo jednim dijelom je i na čestici zemlje kojom upravljaju Hrvatske šume i mi smo Ministarstvu poljoprivrede dostavili zahtjev kao zainteresirana strana, odnosno dostavili smo i sudsko vještvo koje smo radili na tom predmetu da se grubo krši ugovor sklopljen između Republike Hrvatske i zakupca, a Republiku Hrvatsku tu zastupa Ministarstvo poljoprivrede, da se grubo krši taj ugovor i da tražimo da se taj ugovor raskine. Ja ću ovdje napomenuti a to sam napominjao i prije da ova gradska uprava nije dala Ministarstvu poljoprivrede mišljenje, pozitivno mišljenje, niti je od nas bilo traženo niti smo ga dali, da se taj ugovor sklopi. A to pozitivno mišljenje je dato za vrijeme mandata bivše gradske uprave, odnosno bivšeg gradonačelnika, a to sam ja utvrdio uvidom u spis u Ministarstvu poljoprivrede. Znači to sve imamo u predmetu gore u svom uredu, to vam mogu, sve dokumente vam mogu pokazati.

**Vijećnica Katarina Vidak Čudina** je nadopunila pitanje:

1. Interesira me zašto se trenutno ne ukloni onaj postavljeni dio na koji se proširio koncesionar na kojeg nema koncesiju i to se vrati u prvobitno stanje i tko će snositi odgovornost uništenog krajobraza?

**Zamjenik gradonačelnika Grada Makarske Joze Vranješ** odgovara na nadopunu pitanja:

1. Vi postavljate logična pitanja, međutim ja Vam moram odgovorit kako to pravno stoji. Dakle što se tiče koncesijskog odobrenja koje je dao Grad Makarska, Grad Makarska je koncesijsko odobrenje ukinuo, ali dok rješenje o ukidanju koncesijskog odobrenja ne postane pravomoćno ne može se postupat na taj način da se objekt ukloni. Dakle to rješenje nije pravomoćno jer je u zakonskome roku na rješenje izjavljena žalba. Žalbu ne rješava Grad Makarska, žalbu rješava Ministarstvo mora, prometa i infrastrukture. S druge strane Grad Makarska znači za dio zemljišta za koje je zakupac sklopio ugovor sa Ministarstvom poljoprivrede za taj drugi dio zemljišta je stvar zakonski jasna da to ne može postupit Grad Makarska već Ministarstvo poljoprivrede, oni gospodare svojim zemljištem. Znači to je zemljište kojim ne gospodari Grad Makarska, nažalost to je tako. Jer vjerujte mi da to možemo pravno uklonit bez pravnih posljedica po Grad Makarsku naravno da bi to učinili odmah.

**Zamjenik gradonačelnika Grada Makarske Dražen Nemčić** odgovara na postavljeno pitanje:

1. Selektivno odvajanje otpada je jedan kompleksan problem kojim se sve jedinice lokalne samouprave, a i Republika Hrvatska godinama bave, zapravo bore se s time da se usklade sa Zakonom o održivom gospodarenju otpadom te da se usklade sa Uredbom koja je donesena temeljem toga zakona. Kao što i sami znate dio te Uredbe je Ustavni sud stavio van snage kao neustavan i odložena je njegova primjena što je rezultiralo da smo mi kao i većina jedinica lokalne samouprave odustali od usklađivanja naše odluke sa tom Uredbom. Makarski komunalac poduzima sve korake da bi se prilagodio zakonskim odredbama te da bi omogućio građanima sukladno zakonu selektivno odlaganje otpada, znači papira, plastike i svih ostalih frakcija koji su temeljem Uredbe i Zakona obavezni. Podijelio je kante znači privatnim kućama i radi na tome da će u skoro vrijeme se postavit na ove moloke kontenjere, koje će koristit više korisnika, postavit će se čipovi koji će moći očitati otvaranje kanti te na taj način onoga korisnika koji odlaže otpad. Komunalac koliko ja imam informacija dobro radi što se tiče odvajanja otpada znači onih koji se mogu reciklirati papir, plastika, krupni otpad i ostale stvari. Kao što sam već jedanput bio govorio, događa se nažalost da recimo u kontenjerima u kojima je papir da se nađe ono što ne bi trebalo bit. Onda jednostavno taj papir koji bi se triba reciklirat jednostavno više nije za reciklažu nego mora ići sa ostalim komunalnim otpadom i jednostavno nije primjenjiv. Koliko ja znam sve se, dakle svaki kontenjer sa svakom posebnom frakcijom, znači da se radi o papiru, plastici se posebno prazni i ne miješa se ništa zajedno. Kažem jedina je mogućnost da se pomiješa nešto ako eventualno se utvrdi da je onečišćeno, što papir se ne može očistiti, a plastika se može. Evo, ukratko ne znam jesam li sve odgovorio možete me eventualno dopunit ako sam nešto zaboravio, a vezano za gradske manifestacije korištenja jednokratnih papirnatih ili nekih drugih oblika šalica ili nešto tako ja nemam ništa protiv, međutim mislim da ćete se složit sa mnom da neprijatelj prirode nije plastika nego čovjek kako on gospodari s tim. Plastika, PVC, je puno toga donijela čovječanstvu, međutim hoće li ta plastika završit tamo di treba ili će završit na ulici to je pitanje te edukacije čovjeka, znači njegovoga postupanja i odnosa prema prirodi.

**Vijećnica Katarina Vidak Čudina** je nadopunila pitanja:

1. Ono što sam htjela pitati, dakle gdje odlazi taj papir nakon šta?

**Gradonačelnik Grada Makarske Jure Brkan** je odgovorio na nadopunu pitanja:

1. Makarski komunalac ima sklopljeno nekoliko ugovora sa odlagalištima i sortiranog otpada i mješovitog otpada. Sve se odlaže u krugu 300 kilometara od Makarske na legalnim odlagalištima. Neću im radit reklamu.

**Vijećnica Jagoda Martić** postavlja pitanja:

1. Na moje prvo pitanje smo zapravo jednim dijelom već i dobili odgovor, također se odnosilo na Sv. Petar i na onaj objekt koji je evo još uvijek stoji tamo iako smo ovu kompletnu, odnosno čitavu ovu kronologiju već imali kronologiju što je Grad poduzimao imali prilike čuti. Ali nismo dobili odgovor što će biti sa objektom pored, u biti ne znam da li se to može i nazvati objektom koji sad više onako izgleda na odlagalište otpada nego na nešto konkretno, a koji već godinama tu funkcionira ja mislim, meni se čak čini i ilegalno. I također me zanima da li namjeravate taj dio ponovno uvrstiti u Plan upravljanja pomorskim dobrom?
2. Vezano je za zdravstvo, za zdravstvenu zaštitu i evo moram reći da nas je sve razveselila vijest da je Grad Makarska sklopio ugovor s dvoje specijalista radiologa koji će do kraja 2020. kao što smo mogli pročitati u medijima 3 puta tjedno dolaziti u Makarsku čime će se smanjiti značajno liste čekanja na potrebne preglede i čime će se našim sugrađanima zasigurno olakšati njihove potrebe za zdravstvenim pretragama. To je svakako ja bih rekla jedan mali, ali evo značajan korak u pokušaju da dostignemo razinu zdravstvene usluge koju smo nekada imali. Međutim već je poznato da će se obavljat samo ultrazvuk abdomena, a ne i ultrazvuk dojke, time je velik broj žena uskraćen za iznimno važnu pretragu u detekciji i ranom otkrivanju raka dojke, a ta činjenica postaje još značajnija ako imamo na umu da je rak dojke i dalje najčešći pojedinačni uzrok smrti žena u dobi od 35. do 65. godine života. Pitam vas da li ste i ako niste da li ćete pokušati postići dogovor da se i ta pretraga omogući u našem Domu zdravlja? Nadalje prema pouzdanim informacijama prestali su se odvoziti uzorci krvi za pojedine specijalističke pretrage u Split što je do sada bila velika olakšica našim sugrađanima. Predlažem da se raspitate o čemu se radi, zbog čega se prestalo sa dobrom praksom koja je godinama funkcionirala i da se ponovno pokuša uspostaviti ta usluga.
3. Kada će se uredit ambulanta doktorice Čović? Odmah se ograđujem možda sam nešto u međuvremenu propustila jer je bilo najava da će to bit uskoro gotovo. Možda u međuvremenu je gotovo, ali evo pitam.

**Gradonačelnik Grada Makarske Jure Brkan** odgovara na postavljena pitanja:

1. Evo prvo ukratko šta će bit sa onim odlagalištem otpada na Sv. Petru. Svi ilegalni objekti na Sv. Petru čim se steknu zakonski uvjeti će biti uklonjeni, isto tako neće se raspisivat i neće se stavljat u Plan upravljanja za iduću godinu.
2. Što se tiče radiologa moram vam ovako reći oba radiologa su potpisali ugovor gdje je specifično naznačeno da će radit ultrazvučne preglede abdomena i dojke. Trenutno se ne radi dojke jer sonda koja se obavlja za dojku nešto nije u redu, očekujemo da će nova sonda doći kroz travanj i tako da će to isto bit u funkciji i ugovori su s njima na taj način i sklopljeni. Tako da ne bi trebalo bit problema, mislim ajmo sačekat. Ne znam zašto su prestali vozit uzorke u Split. Žena mi je sada u toj fazi da svako malo ide i normalno vadi krv, radila je i specijalističke neke pretrage, glukozu i sve ove ostale, mislim ne znam, ne razumin se toliko, ali sve je uredno ovdje vadila i u urednom roku do podne, jedan sat, je dobijala nazad rezultate, govorimo u ovome tjednu u biti prošlome tjednu. E sad ne znam moram pitat zbog čega su ako govorimo o hormonima, vjerojatno štitnjače i svega ostalog. Evo ja ne znam, moram vidit u čemu je stvar, nikakvih naznaka za to nije bilo. Svi ovi naši dogovori imali smo nedavno sastanak sa gospodinom Rađom i Dijanom Vuletić, bili su tu kad smo dogovarali sve to. Nakon toga smo sklopili ugovore, nitko nikad nije spomenuo da je tu neki problem nastao i da će se nešto mijenjat, moram vidit u čemu je stvar, stvarno ne znam.
3. Što se tiče ordinacije doktorice pedijatrice Čović na tome je sastanku isto rečeno bilo da će oni uredit, moraju samo vidit koju će joj dati ili onu bivšu onu ili ovu, ne znam, gledajte, nisam ja Dom zdravlja. Nije to gradski prostor, ja ne upravljam sa njim. Ja sam im reka ako im treba asistencija Grada u uređenju mi smo tu na raspolaganju, a u njihove interne odnose, ja iskreno kažem, ne želim se uplitat. Ja sam pomoći i jednima i drugima, ja reka da mi je u interesu da su i doktori, a pogotovo pacijenti zadovoljni, ako postoji mogućnost da se udovolji nekome da se to napravi i ako triba asistenciju mi smo isto tu. A da ja nekome sad zavrćem ruku, a nisam pozvan za to ne nogu. A s druge strane isto tako tražu nam kardiologa, gledajte zajednički smo mi ova sredstva osigurali u proračunu, pola milijuna je Hitna pomoć u ponedjeljak je sastanak u Županiji na tu temu, 350.000,00 je riješeno za ove radiologe. Dvoje smo ih riješili. Dom zdravlja upravo sada, ovih dana, će raspisat i natječaj, u biti oni će ga zaposlit, rendgenski tehničar tako da rendgen radi u biti da vrši funkciju snimanja čitav dan, sad radi samo u prvoj smjeni. I mi smo isto iz ovih sredstava koje smo predvidili u proračunu to osigurali. Nakon toga, ja sam ih zamolio, oni već su stupili u kontakte i počeli pregovarat sa nekim kardiolozima koji bi vam došli kod nas isto u popodnevnim satima vršit pretrage isto kao i radiolozi. Za to još nemamo predviđena sredstva u proračunu tako da kad to bude morat ćemo napravit neki mini rebalans da to osiguramo, ali trenutno vam je takva situacija. Što se tiče doktorice Čović ja stvarno vidio sam ozbiljne namjere i dobru volju Doma zdravlja da to riješi, ali kažem vam ne želim upirat na njih zbog jedne stvari, a vamo ih molim drugu stvar, evo razumite me.

**Vijećnica Jagoda Martić** komentira odgovor:

1. Zadovoljna sam evo što sam dobila odgovor i na to da će se u našem Domu zdravlja moć raditi ultrazvuk, to će zaista bit veliko olakšanje ženama koje su na neki način prisiljene ići to privatno i plaćat. I činjenica ja kao što ste gradonačelniče i rekli Grad nije Dom zdravlja, odnosno Dom zdravlja nije u našoj nadležnosti, ali očito je situacija takva da je Grad taj koji mora podmetnuti leđa ako želimo koliko toliko, koliko toliko, imati nekakvu normalnu ili da tako kažem normalniju zdravstvenu skrb. Tako da evo apeliram na vas da i dalje budete taj koji će na neki način iznosit sugestije i primjedbe jer ipak mi koji smo tu u Makarskoj najbolje znamo što nam fali i gdje su nam problemi.

**Predsjednik Gradskog vijeća Grada Makarske Marko Ožić-Bebek** je odgovorio na komentar odgovora:

1. Nadam se da u nedostatku liječnika nećemo mi past na tome da nismo uredili ordinaciju, a imamo liječnika, to bi bilo stvarno besmisleno.

**Vijećnik Milan Grbavac** postavlja pitanja:

1. Jedno od pitanja je vožnja vozilima po Kačiću, po zabranjenim zonama i jednostavno privatni parking na Trgu Tina Ujevića. Znači tu su u svako doba 2-3 auta, šetnicom doli zabranjenim smjerom. Prema tome u jednom momentu se vjerojatno nađe više miksera na šetnicama nego na magistrali gore. To je svakodnevno, svakodnevno je na Kačiću ovdje velika teretna auta prolaze bez ikakvih, ničega. Da li se to može uvesti neka vrsta naplate što unište šetnicu ili nešto? Ne znam, to treba razmislit o tome.
2. Popravak nogostupa. Znam da se počelo s popravkama nogostupa na pojedinim mistima, međutim nogostup u Ulici Ante Starčevića, pogotovo ispred Tommyja i još dvije privatne zgrade je u jako očajnom stanju već dugi period. Znači to jednostavno ne možete proć, ljudi obilaze taj dio. Ujedno i parkiranje privatnih auta na nogostupima da li se može utjecat na policiju ili nešto, imate mista u gradu gdje se ne može proć nogostupima. Nema šanse da prođete morate odlazit na cestu.
3. Uređenje površina, privatnih površina uz šetnice. Svjedoci smo uz dvi tri javne površine, u biti privatne površine uz šetnicu da su pune smeća, otpada, nitko to ne čisti, zaraste, zmije izlaze odatle, pogotovo u onoj Ulici Krešimira ispod Tommyja. Imate tamo to je smrad, živi smrad od crknutih mačaka i ne znam ja šta tamo nema. Da li se to može uredit ili dogovorit s vlasnicima da se sredi ako ne oni da im se naplati to sređivanje? Jer ovo je stvarno već godinama se vuče i ono zelenilo malo posjeći da se može normalno proći.

**Gradonačelnik Grada Makarske Jure Brkan** odgovara na postavljena pitanja:

1. Uvaženi vijećnik je dosljedan, evo on o svim komunalnim problemima uredno izvijesti i nas i postavi pitanje, svaka čast. Od vas sam uvik čuo samo konkretna pitanja, šta je s ovim, može li ovo, može li ono. Što se tiče vožnje po Kačiću i privatnih auta na Trgu Tina Ujevića. Mi imamo dnevni bilten koji Gradski centar „Osejava“ Makarska uvik, svaki dan ispunjava i dostavlja ujutro gradonačelniku i službama na znanje. Ja imam zabilježeno u biti svako spuštanje i podizanje onoga erektivnog stupića i na Trgu Tina Ujevića i ovoga na Kačiću, tako se zove. I dosad nikad, on se ne može spustit bez odobrenja ili Centra ili nadležne osobe. Nije disfunkcionalan, ispravan je. U biti jučer je zapeo na Kačiću, osta je 30 centi povišen i nije htio se spustit. I mi dobivamo znači bilježimo, znači svi ovi ulasci ili na Kačić ili na Trg Tina Ujevića imaju dozvolu. Imamo nekoliko gradilišta, vidili ste, uređuje se hotel Porin, uređuje se gori poviše, isto tako ovdje kroz ove kale od Trga Tina Ujevića. A nema šanse da netko autom ostane tu jer se stupić diže, on ne može izaći i ne može ga nitko drugi spustit. Tako da ovo sve što ima ulazi na Kačić i na Trg Tina Ujevića sa odobrenjem, a to je znači u svrhu nekoga ili popravka ili dostave nečega ili nešto. Nismo do sada zabilježili nikakvih većih oštećenja, ali bilo tko da ulazi vrlo dobro se prati i taj ako ošteti normalno da će mu bit ispostavljen račun za popravak i naplaćeno.
2. Što se tiče popravka onog nogostupa u Ulici Ante Starčevića to pretpostavljam da je razvaljeno jer auta skreću ispred Tommyja ulaze unutra i razvaljuju nogostup. Poslat ćemo ekipe da to u što skorijem roku poprave.
3. Privatnih površina uz šetnicu, smrad, nered i sve ostalo pa to je sramota onoga čije je to zemljište. To je njihova sramota, nažalost toga ima ne samo uz šetnicu, ima na milijun dijelova grada. Sram istih ih bilo što nisu uredili, pokupili oko svoje kuće ili na svome zemljištu. Grad ne može tu kaznit za uređenje. Uglavnom se tu radi ili o socijalnim slučajevima, vamo, tamo, koji su tako i tako na skrbi Grada. Napravit ćemo mi to, ovršit ćemo nikoga i šta opet ćemo dilit u pučkoj kuhinji hranu, mislim u Domu staraca pardon, ti isti koji prave nered, eno ih na skrbi Grada. Pa znamo mi to nije to od jučer, takvih ima koliko god hoćete. Nažalost, neke stvari mogu se ispravit to gledamo, a ove druge što ne možemo, što su kronične bolesti, ne vidim ja tu nekog velikog lijeka. Mi možemo napravit, znači mi možemo kaznit, ali koga ćeš kaznit? Znaš da se naplatit nećeš ni ništa, to je problem. Evo ja gledam sad jučer šetam tamo plažom pa šetam i Peškerom pa koji je ono brnjaluk, ajme meni. Mislim to je toliki plis šta ljudi ostave za sobom i puste mrtvi ladni da to stoji godinu dana od sezone do sezone ja to ne mogu virovat. Meni bi obraz opa. To tako izgleda i šta ćemo mi sada trčat za svima njima, ganjat to, mislim tko bi to prispio. To jednostavno ja se nadam kao i u okolišu i prikupljanju otpada i sortiranju da će naučit ljudi malo držat do sebe i do drugih. Nažalost, meni se čini što ide dalje vrime, 21. stoljeće, Europa, čudesa, mi gori i gori, Bože sačuvaj.

**Predsjednik Gradskog vijeća Grada Makarske Marko Ožić-Bebek** komentira odgovor:

1. Sramota je individualna stvar. Ako je čovjek ne osjeća ne treba računat na nju. Ako on smatra da je to u redu, ne možete ni očekivat da će imat osjećaj sramote ni da će išta promijenit kad je to tako.

**Vijećnica Gordana Muhtić** postavlja pitanja:

Prije pitanja moram ipak upozorit na činjenicu da na dio pitanja koja se postave i ovdje na Vijeću, a osobito na pitanja koje postavimo mi vijećnici između sjednica nismo dobili odgovor. Jedno je od tih pitanja je i tko je sve imao božićne kućice u 2018. i 2019. i jesu li svi korisnici podmirili sve financijske obveze, odnosno kad su to učinili? Slično je bilo i sa pitanjem naplate parkinga u Živkinom dvoru, zabrani bankomata i sl. to je sve proteklih godinu dana se ta pitanja protežu, a nikad nisu stigli odgovori na to.

1. Prvo pitanje je vezano za dvije teme, a zapravo jedna i druga tema obuhvaćaju pitanje prometa. Prva je znači parkinzi na javnoj površini koje pojedinci privatiziraju. O tome smo već pričali međutim ništa se nije poduzelo nastavlja se i daljnja praksa se postavlja recimo stalci od suncobrana na pojedinim lokacijama po gradu gdje pojedinci sebi daju za pravo. Međutim drugo pitanje koje je vezano uz promet, a mislim da je osobito bitno jer traje već godinu dana, nešto smo o tome mogli vidjet i u medijima, međutim stanovnici tog dijela grada su šokirani zapravo načinom kojim Grad Makarska ništa ne poduzima. Riječ je o putu na području Umac, dakle nerazvrstanoj cesti gdje se već duži period dakle godinu dana od kada ste dobili prvi službeni dopis odvjetnice zainteresiranih stranaka. Naime nepoznati počinitelj, tako ćemo ga nazvati za potrebe ove današnje rasprave, ostavlja parkirana vozila, a u zadnje vrijeme evo sada prije par tjedana je iskopao tu cestu. Međutim Grad Makarska u godinu dana vlastitu imovinu ni na koji način nije zaštitio. Nije poduzeta nikakva radnja i evo smatram da je ovo pravo mjesto, ja ću podijeliti dopis i predsjedniku Odbora za promet koji je vijećnik tu u Gradu, danas na sjednici je tu, vama gradonačelniče, i gospodine predsjedniče Gradskog vijeća. Tražimo da se nešto ozbiljno poduzme, naime Grad Makarska može u krajnjem slučaju podnijeti i kaznenu prijavu protiv nepoznatog počinitelja ako je zaista nepoznat, ako postoje osnove sumnje da se zna tko je to onda se može to ići i preciznijom. Činjenica je da je po mojim saznanjima kako su me obavijestili nije ništa poduzeto niti redari, niti Odjel, a ni gradonačelnik, odnosno njegov zamjenik koji je nadležan za tu temu. Moje jedno pitanje je bilo zapravo vezano zapravo za ovaj aktualno globalni problem koronavirusa, međutim neću to sad pitati obzirom da sam vidila da ćete dodati jednu točku dnevnog reda oko civilne zaštite pa možemo to malo detaljnije.
2. Pitanje suradnje sa konzervatorima. Dakle zanima me da li pojedini objekti u Gradu Makarskoj koji se trenutno uređuju, mogu bit i precizna evo maloprije ste ga spomenuli hotel Porin, da li spadaju pod kulturna zaštićena dobra ili su na nekoj vrsti konzervatorske zaštite i ako jesu zašto nema tabla i da li komunalni redari prilikom obilaska grada provjeravaju i takve činjenice. A kad već spominjemo i table konzervatora onda bi me zanimalo što se radi u kinu i da li je ljetno kino predmet nekakve rekonstrukcije ili samo služi za trenutno odlaganje otpada prilikom uređenja unutarnjih prostorija nekadašnjeg kina koje je Grad Makarska izgubio i u predmetu povrata je pripao Crkvi, dakle nikad više nećemo imati kino na toj lokaciji osim ako se privatnik o tome ne odluči.
3. Treće pitanje je vezano za Put Moče. Naime u Proračunu Grada Makarske godinama stoje sredstva za širenje puta, međutim nikad se ništa konkretno tu nije napravilo. Sada evo dobila sam jutros i video na tu temu kaže se širi se metar bez ikakve dozvole, radi se nered od ceste jer se pojedinci nemaju gdje parkirati. Znači eto ja čitam kako piše, vidila sam video, video zaista pokaziva razrovanu cestu pa me zanima da li će se ići u nekakvo ozbiljnije uređenje te ulice.

**Gradonačelnik Grada Makarske Jure Brkan** odgovara na postavljena pitanja:

Evo što se tiče tko je sve dobio božićne kućice dobili ste napismeno, evo pitanje ste poslali napismeno, napismeno ćete dobiti i odgovor ispričavamo se što kasnimo.

1. Parking na javnoj površini privatiziraju, šta se radi? Ja ne znam di ste vi vidili to, ja ću vam reći konkretno di sam ja jučer vidio. Na Dugišu u Zrinsko-frankopanskoj ulici nasuprot kontenjeru doša je majstor i zabušio je dva stupića i ja sam iste sekunde reagira, došli su redari, počupali su mu tako da se moli pošteni nalaznik ako mu treba eno mu u redarstvu neka dođe po njih. Eto tako radimo, di god vidimo skidamo svima isto bez ikakve razlike.
2. Umac, nerazvrstana cesta. Dolazimo ponovno na jednu sramotu grada s kim mi živimo, di mi živimo. Dolazimo u situaciju, znači nema tu nepoznatih počinitelja, s jedne strane imate obitelj Milunoviće, s druge strane imate Grgasoviće, Roka Beroša i ne znam ni ja koliko njih. Oni su svi susjedi gore u mejašu. Nekad tamo netko nekome nije da pristup priko dvora ili nije da priključit se na vodu i ne znam ni ja šta je tu tad bilo, e onda se Milunović zainatio i parkira auto na put koji je probijen '82., '83., '84. godine od njih skupa kako bi oni došli do svoje zemlje i za neke ostale potrebe. I tu u katastru puta ubilježenog nema, put i dalje vodi se kao privatno vlasništvo i tada počinje skandal. Dobro ste rekli ima godinu dana da oni maltretiraju sa jedne i druge strane Grad. Nečija prava su tu ugrožena i svi oće uprit prstom u Grad, a u biti dvoje susjeda, troje se ne može dogovorit oko ničega i to je takva sramota da ja ne mogu virovat. Zamjenik Nemčić je koliko puta sida s jednima, drugima, pa dajte ljudi unormalite se šta radite pobogu. Pa jeste vi zdravi? Nikako. Ti iđe tuk na utuk koliko god oćeš. Grad Makarska lutali smo, nismo čisti, ne znamo ni mi sami u startu se bili postavit je li nerazvrstana cesta, nije nerazvrstana cesta. Mi u Gradskoj upravi imamo stav pročelnika, stav šefice redara totalno suprotstavljeni jedno drugom u pravnom pogledu. Nismo znali više šta ni mi napravit. Redari su dosad uklanjali auto, micali đersije, micali zemlju, stotine puta su gori naši redari išli i uredovali. I policija ureduje gori. Ali ja se ponovno vraćam na sram ih bilo. Grad Makarska će poduzeti sve zakonski moguće da obrani svoju nekretninu, imovinu, nerazvrstanu cestu, uzeli smo đometra neka izmiri, idemo evidentirat, idemo donit odluku da je to nerazvrstana cesta. Ali nije istina da Grad Makarska nije postupa, nije istina da je Grad Makarska tu za išta kriv. Ovdje se radi o susjedskim odnosima koji su eskalirali do te mjere da se ja bojim najgorega i ja im apeliram ljudi vratite se pameti, smirite se, šta vam je, jer ja Grad neću uvodit u problem da ulazi tako svugdi da Grad dolazi s bagerima. Onda se oni itaju pod bagere tamo to da svi mediji snimaju. Ja Grad neću ponizit i dovest u tu situaciju, a ja im govorim sram ih bilo.
3. Što se tiče konzervatora i kina koliko ja znam, a i čitali ste iz medija, u biti znam direktno ljudi su rekli da uređuju imaju dozvolu od konzervatora međukat. Znači od bivše dvorane, kinodvorane što je bilo, to je nekad sve bio kat koji je onda prepilan. Sada se dešava da krov odozgora pada skroz dole. Varijanta im je bila hoće li uređivat samo krov ili vraćat etažu, odlučili su se na ovu drugu opciju. Zamolili su Grad da mogu iznit stvari i uredit krov kroz naš prostor gradskog kina što mislim da je bolje, primjerenije nego da radu priko rive, tako da smo im to dozvolili i oni to sada radu. Sve ove table di se radovi rade redari uredno obilaze gradilišta ono kad god čuju neku negativnost, dojavu da je nešto. Ne idu oni sad po defaultu, evo gradilište, idemo vidit šta je, nego ako ima neki problem odu i vide.
4. Put Moče. Nemamo još projekt Puta Moče i sada u dogovoru s vlasnicima otklanjamo pokose, saniramo štetu, stavljamo neki mali tampon da ne nastane neka veća škola. Nikakve parkinge. Mislim di vi nađete te sve majko mila.

**Predsjednik Gradskog vijeća Grada Makarske Marko Ožić-Bebek** odgovara na postavljeno pitanje:

1. Evo ja ću samo dodat da evo gradske službe i gradonačelnik moraju žurno odgovarat vijećnicima. Mi ovdje vijećnici koji tražimo nekakve odgovore moramo ih dobit to je, mislim da je to svima jasno i nek se malo potrude gradske službe da te odgovore dobijemo što ranije.

**Vijećnik Sretan Glavičić** postavlja pitanja:

Prije postavljanja pitanja nažalost moram odmah na početku izraziti nezadovoljstvo odgovorom, ovdje smo već o tome razgovarali i govorili, sad je predsjednik ukazao na taj problem, znači moram izraziti nezadovoljstvo odgovorom koji smo dobili prije par dana u pisanom obliku od vas ili od vaše službe na vijećničko pitanje koje sam vam kao gradonačelniku i predsjedniku Turističke zajednice postavio na prošloj sjednici Gradskog vijeća koja je bila u 12. mjesecu prošle godine. Podsjetit ću vas, pitanje je bilo oko funkcioniranja velike Božićne tzv. kuće, načinom odabira tvrtke koja ju je dobila i na poslovima i financijskim odnosima Turističke zajednice i tvrtke Concerno d.o.o. koja je gospodarila velikom Božićnom kućom. Tada ste ovdje ispred nas svih izjavili, citirat ću vas: „ O ovim stvarima vam ja iz prve ruke ne mogu ništa reći. Kao gradonačelnik, predsjednik Turističke zajednice, mogu reći da o ovim stvarima to što vi pitate nismo raspravljali na Turističkom vijeću konkretnije o ovim momentima, a zato ću vam dati sve odgovore napismeno.“ Kako sam vam već rekao prije par dana dobili smo vrlo promotivno složen odgovor, ali nismo dobili odgovor na pitanje o točnim ciframa kao ni o rodbinskim vezama vlasnika tvrtke i člana Turističkoga vijeća. Nadam se da ste odgovor pročitali ili ste ga bar vidjeli pa ste i vi konkretnije upoznati sa svim tim stvarima. Na prošloj sjednici niste mi mogli dat odgovor jer niste bili upućeni, a saznali smo evo i mi da je tvrtka Concerno uspostavila suradnju sa Turističkom zajednicom vlastitom inicijativom i ponudom. Saznali smo da je u izgradnju velike Božićne kuće Turistička zajednica uložila 70.000,00 kuna, a ostalo izvođač, no ne znamo koliko i o kojem se iznosu radi. Saznali smo također da je tvrtka kao poslovni partner Turističke zajednice u svojoj organizaciji i za svoj račun organizirala poslovanje i prihodovala kompletnu dobit. No da ne dužim ovdje bi se o mnogočemu još moglo raspravljati zato ću vam kao gradonačelniku postaviti moje prvo vijećničko pitanje na današnjoj sjednici.

1. Kako je moguće da je Turistička zajednica direktnom pogodbom dodijelila veliku Božićnu kuću pod sumnjivim okolnostima toj tvrtki, a za sve ostale kućice je bio obavljen javni natječaj i to ne preko Turističke zajednice, nego Grada Makarske? Kao predsjednika Turističke zajednice pitam vas kako je moguće da je Turistička zajednica bez rasprave, zaključaka i odobrenja Turističkog vijeća, a poglavito bez javnog natječaja koji je zakonom obavezan uspostavila ugovorne odnose sa tom tvrtkom koja je na osobnu inicijativu dobila veliku Kuću u tzv. Božićnome gradu? Rasprava o štetnosti tako sklopljenog ugovora i stavljanju ostalih zainteresiranih poslovnih subjekata u nepovoljan položaj bi nas ovdje daleko odvela. Zato još samo činjenicu da smo svjedoci nove afere u Turističkoj zajednici i pitanja ponovnog dizanja kredita, navodno za pripremu predsezone. I to Turistička zajednica koja raspolaže sa 7.300.000,00 kuna na godišnjoj razini smiješne su izjave koje smo imali prilike čuti ovih dana citiram: „Novac se nije potrošio, nismo imali dodatnih troškova, samo nam fali, fizički nedostaje keša“. Kao predsjednika Turističke zajednice pitam vas kako netko tko raspolaže sa 7.300.000,00 kuna tri mjeseca nakon završetka turističke sezone nema novca na računu i bez kredita ne može plaću isplatit radnicima Ureda Turističke zajednice, a da o realizaciji drugih programskih zadataka i ne govorimo.
2. Poštovani gradonačelniče, objasnite nam zašto ne poštujete zakon ove države i Statut Grada Makarske te Poslovnik ovoga Gradskog vijeća? Naime sa stručnim službama je provjereno da od prosinca 2017. godine ovo Gradsko vijeće nije raspravljalo o izvješćima o radu određenoga broja gradskih ustanova, a posebno gradskih firmi odnosno Stambenog, Makarskog komunalca i Vodovoda. Vaša je dužnost da nam jednom godišnje dostavite ta izvješća i da ovdje raspravimo o svemu što se tiče direktno naših građana. Bez obzira da li nešto skrivate ili se bojite, u što ja ne mogu vjerovati, da građani ne bi dobili prave informacije o transparentnosti rada i učinkovitosti istih dužni ste nam izvješća za 2017., izvješće za 2018., a sada već i za 2019. godinu. Dakle pitanje je kada ćete staviti taj izvještaj na dnevni red i zašto niste to učinili već dosada?
3. Poštovani gradonačelniče, opet je upućeno vama, 30. prosinca 2019., znači 30. 12. prošle godine, raspisali ste javni natječaj za davanje na korištenje javnih površina za prometovanje turističkih vlakova. Natječaj je trajao 8 dana, a od tih 8 dana 4 dana su bila neradna, očito da je to blagdansko vrijeme pravo vrijeme za raspisivanje ovako značajnih natječaja. Natječajem dajete koncesiju za dva vlaka na nevjerojatnih 9 godina. Dosada u Makarskoj nitko nikad nije dobio takvu koncesiju, a posebno ne na period od 9 godina. Pitanje je zašto ste to vi učinili? Je li time potvrđujete teoriju da imate zakulisni i privatni interes sa jedinim prijaviteljem? Naravno da je bio jedini kad ste natječaj nenajavljeno objavili u vrijeme praznika, a specifikacija vlakova je tako napisana da izgleda kao da ste ih Vi osobno proizveli i Vaši suradnici. Objasnite nam zašto ste natječaj raspisali na 9 godina i time automatski onemogućili da se uvedu bilo kakve promjene u prometno uređenje diljem našeg grada i to sve do 2029. godine, cijelo desetljeće se neće moć utjecati na prometovanje vlaka u ovome gradu.

**Gradonačelnik Grada Makarske Jure Brkan** odgovara na postavljena pitanja:

1. Koliko ja vidim iz sjednice Vijeća kako god mi sjednemo, kako god vi postavite pitanje vi imate neki privatni obračun sa direktoricom Turističke zajednice gospođom Hloverkom Novak Srzić. Sva pitanja Vaša su po meni sudite Vi ocjenjujete, pa ocjenjujem i ja čisti atak na nju. Zbog čega to? Da niste se vi nešto međusobno osobno zakačili, ja ne znam. Pitate mene predsjednika, ne direktora, kako je moguće da je sumnjivi natječaj direktno objavila, dala kućicu bez ikakvih natječaja? To je autonomno pravo direktora Turističke zajednice i sva pitanja šta imate prema direktoru Turističke zajednice slobodno postavite direktorici trenutnoj. Grad Makarska, tj. ja kao gradonačelnik i kao predsjednik Turističke zajednice imam funkciju da predstavljam Turističku zajednicu. Ja je mogu predstavljat, ali ja ne moram vama odgovarat i miješat se u vaš osobni rat protiv direktorice. To ću ja vama i njoj ostavit na slobodu pa vi slobodno koliko god hoćete. Sva pitanja ubuduće vezano za Turističku zajednicu postavljajte direktorici, ja nemam dužnost vama na njih odgovarat.
2. Zašto se ne poštuje zakon i Statut i Poslovnik Gradskog vijeća i da nemamo izvješća. Evo iskreno i ja sam šokiran. Moram vidit u čemu je stvar ili mi je prošlo ispod radara, očigledno i vama inače bi svi to nekako ranije alarmirali. Ja ne mogu sad napamet tvrditi ni da jesu ni da nisu, vi izrijekom nabrajate da nisu, ja sam vam spreman i povjerovati da je to stvarno tako. Pa evo moram vidit u čemu je stvar zbog čega ta izvješća nisu stigla, dokle su stigla, postoji li ili ne postoji, ja stvarno moram vidit. Moram vidit u čemu je stvar. Zakonsku obvezu dostavljanja oni imaju, tako da mi je sve ovo, ne mogu virovat da nisu bila na sjednicama.
3. Idemo na natječaj za vlakić. Zašto je objavljen 30. 12.? Zato jer je to legalno. Zašto je objavljen na 9 godina? Zato jer je to legalno, jer nije na 10, moglo je i na 10, maksimalno je 10, zato što je legalno. Da li se nekome zapriječilo da se javi na taj natječaj? Koliko ja znam nije, svatko se moga javit. A s druge strane je li ja imam neku teoriju i privatni interes sa onim koji daje to odmah kažem decidirano nemam. Taj vlakić u Makarskoj je stariji dosta od mene, vozio je u mandatu gospodina Bilića i u mandatu gospodina Bebeka, ja ne vidim tu neke osobne ili privatne i poveznice između mene i bilo koga tko vozi vlakić. Da smo onemogućili bilo kakve promjene nije istina, raspisan je natječaj, a odnosi će biti uređeni ugovorom o koncesiji i sigurno da ćemo zaštititi interese Grada u tome ugovoru. Raspisan je natječaj za koncesiju, a ugovor će se definirati naknadno koliko ja znam.

**Vijećnik Sretan Glavičić** komentira odgovore:

1. Komentar će bit u skladu s reakcijom gradonačelnika i predsjednika Turističkog vijeća, odnosno Turističke zajednice. Ja moram ovdje jasno reći da nikakvih osobnih, privatnih, nesporazuma nemam prema gospođi Novak koju izuzetno cijenim. Međutim imam primjedbe na rad Turističkog vijeća, a naročito vas kao gradonačelnika koji ste predsjednik Turističkog vijeća, pored toga ste bili i direktor Turističkoga ureda, bili ste predsjednik Nadzornog odbora, bili ste i djelatnik i vi sve to znate, a zadnji put ste nam ovdje svima rekli da nemate pojma, a očito da imate. Ali pitanja su sasma druga, ja sam postavio pitanje kako se desilo to da Turistička zajednica iznajmiva, odnosno sklapa ugovor, a ne Grad. Prvo pitanje, niste mi odgovorili, a sve ostale druge kućice sa javnim natječajem išlo je preko Grada. Drugo pitanje zašto direktna pogodba, zašto ne javni natječaj? Zašto drugima se nije omogućilo da sudjeluju na natječaju i da pod boljim uvjetima Grad odnosno Turistička zajednica iznajmi taj prostor? O tome mi razgovaramo. A treće pitanje koje niste odgovorili, a opet prebacujete na osobni odnos mene i gospođe Novak, što svakako nije u redu, ali to je vaš stil inače kad nemate odgovor onda govorite u sasma nekom drugom pravcu. Znači osnovu naših pitanja netransparentnost rada Turističke zajednice, rad koji nije u interesu ovih građana i u javnom interesu. Niste mi odgovorili na pitanje čemu podizanje kredita opet, prošli kredit se podizao radi labudova i baleta, zašto se ove godine podiže kredit, zbog crnih labudova. Ne vi ste odgovorna osoba, Vi kao predsjednik Turističke zajednice, Vi ste. Ja sam sjedio tamo, imate Turističko vijeće koje odgovara za poslovanje i kontrolira rad.
2. Što se tiče drugoga pitanja, Vi ste iznenađeni kako nismo dobili odgovore. Pa je li to odgovor jednoga gradonačelnika koji vodi ovaj Grad. Mislim ako je to pravi odgovor, onda ste vi na pravome putu.
3. I što se tiče ovoga zadnjega oko vlakića. Fino 9 godina, to je zacementirali ste mogućnost promjene režima prometa u našem gradu za sljedeće desetljeće.

**Vijećnik Josip Paunović** postavlja pitanje:

1. Zakonom o lokalnoj i područnoj samoupravi predviđeno je da volonteri gradonačelnici ili zamjenici imaju pravo na naknadu za svoj rad pa me samo zanima da li je gospodin Vranješ iskoristio to pravo ili ne?

**Zamjenik gradonačelnika Grada Makarske Joze Vranješ** odgovara na postavljeno pitanje:

1. Gospodin Vranješ je danas na godišnjem odmoru dok traje ovo Gradsko vijeće da volonterski obavi svoju dužnost onako kako to spada. U šest i po je bio u Vodovodu bez obzira što je na godišnjem odmoru i odradio svoje do 10 sati, a ne prima volontersku naknadu. Ja nisam primao volontersku naknadu ni na početku svog mandata, a imao sam pravo na nju, ja sam na početku mandata isto bio volonter.

**Vijećnik Tonći Bilić** postavlja pitanja:

1. Na sjednici Gradskog vijeća negdi u rujnu prošle godine donijeli smo Odluku o osnivanju trgovačkog društva Makarska obala d.o.o. Zanima nas, i javnost i ostale zanima, prvo da li je to trgovačko društvo registrirano u Trgovačkom sudu, drugo tko je imenovan za predsjednika uprave tog trgovačkog društva s obzirom da se ne može upisat u trgovački sud ako nije nije imenovan predsjednik Uprave. I treće s obzirom da je zadaća tog društva trgovačkog skrbiti o plaži i luci, a znamo da te poslove za sada obavlja i dosada je obavljao Makarski komunalac, kada će to trgovačko društvo preuzeti poslove Makarskog komunalca s obzirom da već ima zainteresiranih građana koji se javljaju za dobit podkoncesije na temelju koncesije koju je dobio Makarski komunalac?
2. Spreman sam čak i povjerovati pojedinim izjavama zamjenika gradonačelnika pa da ne bi bio u dilemi da li su to istinite ili neistinite izjave ja bih vas zamolio da nam ili da meni dostavite odobrenje za obavljanje djelatnosti na pomorskom dobru, a vezano je za ranije postavljena pitanja i devastaciju pomorskog dobra.

**Gradonačelnik Jure Brkan** odgovara na postavljena pitanja:

1. U rujnu 2019. evo mogu reći uspješno smo osnovali poduzeće Makarska obala. Ono je registrirano u Trgovačkom sudu, uplatili smo temeljni kapital, kao Skupština sam imenovan gradonačelnik, Nadzorni odbor je također izabran, ima predsjednika Nadzornog odbora i kao direktor je imenovan Ivan Rašić, znači djelatnik Komunalca koji radi u luci, a i dalje je u Komunalcu. Poduzeće preuzima koncesiju nad upravljanjem lukom i plažom, 1. 4. ističe koncesija na luku, pripremamo papire da preuzmemo luku, a isto tako pripremamo dokumentaciju da preuzmemo plažu od Komunalca sve upravljanje istom firmom. U tom momentu preuzet ćemo i djelatnike Komunalca koji sad trenutno rade u Komunalcu na tim poslovima. I samim tim poduzeće stiče, prebrodili smo ovaj zimski period kad nema prihoda znači dolazimo u proljeće s novoformiranom firmom, uredno znači izvršenim svim prijenosima koncesija u momentu kada počinje stizat prihod u tu firmu tako da firma neće bit nerentabilna. U tome momentu kreću prihodi. E sada građani vjerojatno zovu i nas pitaju šta će bit, koji će režim ležaljki i svega ostaloga na plaži? Zadržat će se režim postojeći kakav je sada radio Makarski komunalac jer ne snimo se upuštat u neke rizike da novoosnovanu firmu bilo kako dovedemo u egzistencijalni problem da na koncu godine bude veći gubitak nego zarada. Normalno ova firma, ja kažem kao i onda, ona će se bavit i upravljat i lukom i plažom, budimo realni Komunalcu je to bilo nije *core bussines*, njegovo je prikupljati i odvoziti otpad, a ovo sada ova firma može od toga živit. Njena će bit zadaća i da kupi novi lukobran i da uvede reda na plaži što se tiče čistoće, sigurnosti a i kada se uvjeti steknu, znači kada izmijenimo Prostorni plan kada budemo u mogućnosti dobijat građevinsku dozvolu za nadohrane plaže da to skupa s ostalim koncesionarima na plaži da to i radi. Zasad je sve u redu i ako Bog da i završimo sve na vrime bit će dobra budućnost ove firme, gradske firme napominjem.

**Vijećnik Tonći Bilić** komentira odgovore:

1. Gospodine gradonačelniče, ja se zahvaljujem na vašem odgovoru i smatram da je registracija takvog trgovačkog društva koje bi se bavilo specifičnim djelatnostima izuzetih iz Makarskog komunalca, kojemu na kraju krajeva i sam Zakon o komunalnom gospodarstvu kaže što smije što ne smije raditi, pozitivna i nadam se da će ta firma opravdati povjerenje.

Nakon aktualnog sata, a u skladu s člankom 77. Poslovnika o radu Gradskog vijeća Grada Makarske, predsjednik Gradskog vijeća Grada Makarske je predložio sljedeći:

**Dnevni red**

**●** Izvješće s 4. sjednice Mandatnog povjerenstva

1. Prijedlog zapisnika s 18. sjednice Gradskog vijeća Grada Makarske održane 23. prosinca 2019. godine
2. Prijedlog odluke o pristupanju promjeni Statuta Grada Makarske
3. Prijedlog odluke o rasporedu sredstava političkim strankama iz Proračuna Grada Makarske u 2020. godini
4. Prijedlog odluke o suglasnosti za prodaju dijelova nekretnine čest. zem. 352/1 k.o. Makarska Makar (okućnice obiteljskih kuća Bebek, Čumak)
5. Prijedlog odluke o kriterijima, mjerilima i načinu financiranja decentraliziranih funkcija osnovnog školstva u Gradu Makarskoj
6. Prijedlog odluke o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj
7. Prijedlog odluke o koeficijentima za obračun plaća službenika i namještenika u Pogonu za obavljanje komunalnih djelatnosti u Gradu Makarskoj
8. Prijedlog pravilnika o poslovanju Pogona za obavljanje komunalnih djelatnosti u Gradu Makarskoj

**Predsjednik Gradskog vijeća Grada Makarske Marko Ožić-Bebek** je otvorio raspravu.

**Zamjenik gradonačelnika Grada Makarske Dražen Nemčić** je predložio nadopunu dnevnog reda točkom:

1. Prijedlog odluke o određivanju sljedećih pravnih osoba kao pravne osobe od interesa za sustav civilne zaštite na području Grada Makarske

**Vijećnica Gordana Muhtić** je predložila da se pristupi glasovanju o dnevnom redu zajedno s predloženom nadopunom s obzirom na to da su materijal vezano za nadopunu vijećnici dobili na klupe na početku sjednice i s istim su upoznati.

S obzirom da više nije bilo prijavljenih za raspravu**predsjednik Gradskog vijeća Grada Makarske Marko Ožić-Bebek** je dnevni red čiji je sastavni dio i nadopuna točkom 9. Prijedlog odluke o određivanju sljedećih pravnih osoba kao pravne osobe od interesa za sustav civilne zaštite na području Grada Makarske stavio na glasovanje.

*Ovako predloženi dnevni red čiji je sastavni dio i nadopuna je usvojen jednoglasno s 16 (šesnaest) glasova ZA.*

 ● **Izvješće s 4. sjednice Mandatnog povjerenstva**

Uvodno obrazloženje Izvješća s 4. sjednice Mandatnog povjerenstva je dala **predsjednica Mandatnog povjerenstva Gradskog vijeća Grada Makarske Daniela Primorac** koja je kazala kako je vijećnik Gradskog vijeća Neven Vranješ pisanim putem podnio Zahtjev za stavljanje mandata u mirovanje na osobni zahtjev na temelju članka 79. stavak 6. Zakona o lokalnim izborima („Narodne novine“, br. 144/12, 121/16 i 98/19), dopis KLASA:021-01/20-01/3; URBROJ:15-20-1 dana 24. veljače 2020. godine ovjeren od strane javnog bilježnika. Također je kazala kako je od Hrvatske demokratske zajednice - HDZ, Gradskog odbora Makarska, sukladno odredbama članka 81. stavka 2. Zakona o lokalnim izborima i članka 7. Poslovnika o radu Gradskog vijeća Grada Makarske („Glasnik Grada Makarske“, br. 6/14 i 15/17) podnesen prijedlog KLASA: 021-01/20-01/3; URBROJ: 18-20-2, dana 24. veljače 2020. godine, da se umjesto dosadašnjeg vijećnika Nevena Vranješa, koji je stavio mandat člana predstavničkog tijela Gradskog vijeća Grada Makarske u mirovanje, kao zamjenska vijećnica imenuje Petra Šantrić, kandidatkinja s kandidacijske liste Hrvatske demokratske zajednice -HDZ. Predsjednica Mandatnog povjerenstva je kazala kako je 25. veljače 2020. godine Petra Šantrić dostavila pisanu izjavu o prihvaćanju mandata vijećnice ovjerenu od strane javnog bilježnika, KLASA: 021-01/20-01/3; URBROJ: 15-20-3. Predsjednica Mandatnog povjerenstva je kazala kako je Mandatno povjerenstvo jednoglasno sa 3 (tri) glasa ZA prihvatilo izjavu o mirovanju mandata na mjesto člana predstavničkog tijela Gradskog vijeća Grada Makarske vijećnika Nevena Vranješa i jednoglasno sa 3 (tri) glasa ZA prihvatilo imenovanje za vijećnicu Petru Šantrić.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Izvješće sa 4. sjednice Mandatnog povjerenstva stavio na glasovanje.

*Izvješće sa 4. sjednice Mandatnog povjerenstva je usvojeno jednoglasno s 16 (šesnaest) glasova ZA.*

**Predsjednik Gradskog vijeća Grada Makarske Marko Ožić-Bebek** je pozvao nazočne da ustanu kako bi vijećnica Petra Šantrić položila prisegu.

**Vijećnica Petra Šantrić** je nakon pročitane prisege prisegnula i potpisala prisegu.

1. **Prijedlog zapisnika s 18. sjednice Gradskog vijeća Grada Makarske održane 23. prosinca 2019. godine**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog zapisnika s 18. sjednice Gradskog vijeća Grada Makarske održane 23. prosinca 2019. godine stavio na glasovanje.

*Zapisnik s 18. sjednice Gradskog vijeća Grada Makarske održane 23. prosinca 2019. godine je usvojen jednoglasno sa 16 (šesnaest) glasova ZA.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 15 od 17 vijećnika kao i da je nastavak održavanja sjednice pravovaljan.

1. **Prijedlog** **odluke o pristupanju promjeni Statuta Grada Makarske**

Uvodno obrazloženje Prijedloga odluke o pristupanju promjeni Statuta Grada Makarske je dao **predsjednik Odbora za statutarno-pravna pitanja Gradskog vijeća Grada Makarske Marko Raos.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić****.**

Na izlaganja iz rasprave je odgovore dala **predstojnica Ureda gradonačelnika Lara Rakušić Ivanković.**

**Predsjednik Gradskog vijeća Grada Makarske Marko Ožić-Bebek** je sudjelovao u raspravi.

**Vijećnica Gordana Muhtić** je sudjelovala u pojedinačnoj raspravi.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o pristupanju promjeni Statuta grada Makarske stavio na glasovanje.

*Odluka o pristupanju promjeni Statuta Grada Makarske je usvojena jednoglasno sa 16 (šesnaest) glasova ZA.*

1. **Prijedlog odluke o rasporedu sredstava političkim strankama iz Proračuna**

**Grada Makarske u 2020. godini**

Uvodno obrazloženje Prijedloga odluke o rasporedu sredstava političkim strankama iz Proračuna Grada Makarske u 2020. godini je dala **predstojnica Ureda gradonačelnika Lara Rakušić Ivanković.**

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o rasporedu sredstava političkim strankama iz Proračuna Grada Makarske u 2020. godini stavio na glasovanje.

*Odluka o rasporedu sredstava političkim strankama iz Proračuna Grada Makarske u 2020. godini je usvojena jednoglasno sa 16 (šesnaest) glasova ZA.*

1. **Prijedlog odluke o suglasnosti za prodaju dijelova nekretnine čest. zem. 352/1 k.o. Makarska Makar (okućnice obiteljskih kuća Bebek, Čumak)**

Uvodno obrazloženje Prijedloga odluke o suglasnosti za prodaju dijelova nekretnine čest. zem. 352/1 k.o. Makarska Makar (okućnice obiteljskih kuća Bebek, Čumak) je dao **voditelj** **Odsjeka za provedbu dokumenata prostornog uređenja i građenja Tonći Vuković.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić.** Na izlaganja iz rasprave je odgovorio**voditelj Odsjeka za provedbu dokumenata prostornog uređenja i građenja Tonći Vuković. Vijećnica Gordana Muhtić** je postavila dodatne upite na koje je odgovorio **voditelj Odsjeka za provedbu dokumenata prostornog uređenja i građenja Tonći Vuković.**

**Vijećnik Marko Raos** je sudjelovao u pojedinačnoj raspravi. Na izlaganja vijećnika je odgovorio **voditelj Odsjeka za provedbu dokumenata prostornog uređenja i građenja Tonći Vuković,** nakon čega je **vijećnik Marko Raos** nastavio pojedinačnu raspravu.

**Predsjednik Gradskog vijeća Grada Makarske Marko Ožić-Bebek** je sudjelovao u raspravi.

**Vijećnik Marko Raos** nastavlja pojedinačnu raspravu.

**Vijećnica Gordana Muhtić** je replicirala na izlaganje predsjednika Gradskog vijeća Grada Makarske. Na repliku je odgovorio **predsjednik Gradskog vijeća Grada Makarske Marko Ožić-Bebek.**

Na izlaganja iz rasprave vijećnika je odgovore **dao gradonačelnik Grada Makarske Jure Brkan.**

**Vijećnica Gordana Muhtić** je sudjelovala u pojedinačnoj raspravi. Na raspravu je odgovorio **predsjednik Gradskog vijeća Grada Makarske Marko Ožić-Bebek.**

 **Vijećnik Tonći Bilić** je sudjelovao u pojedinačnoj raspravi.

**Predsjednik Gradskog vijeća Grada Makarske Marko Ožić-Bebek** je dao kratku stanku vijećnicima kako bi na temelju izrečenog u raspravama vijećnika predlagatelj u obliku amandmana mogao izmijeniti Prijedlog odluke kako bi se o njemu moglo glasovati.

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je nastavak održavanja sjednice pravovaljan.

Nakon stanke **voditelj Odsjeka za provedbu dokumenata prostornog uređenja i građenja Tonći Vuković** predlaže sljedeće:

**AMANDMAN 1:**

**●** U točki I. Prijedloga odluke briše se alineja 1. koja glasi:

„- Nikolajausu Čumaku (OIB: 58493382206), Neretvanskih knezova 8/1, Makarska, dio z.k. čest. zem. 352/1 k.o. Makarska Makar, fizički dio površine 169 m2, i to upravo onaj dio koji je prikazan rozom bojom i označen brojevima 1-2-28-29-19-20-21-22-23-24-25-26-27-1, u geodetskoj skici s uklopljenim katastarskim planom, skica izrađena od geodetskog ureda „Trigonometar“ d.o.o. Makarska, ovlašteni inženjer geodezije Ante Radman iz Makarske, br. ovl. Geo 1097, skica od 26. 8. 2019. godine.“

 ● U točki II. prijedloga Odluke briše se alineja 1. koja glasi:

 „- za dio od 169 m2 prodajna cijena iznosi 447.850,00 kuna“

 ● Shodno navedenim izmjenama mijenja se i naziv odluke koji sada glasi:

„Odluka o suglasnosti za prodaju dijela nekretnine čest. zem. 352/1 k.o. Makarska Makar (okućnica obiteljske kuće Bebek)“

● U cijelom tekstu odluke gdje se spominju „fizički dijelovi“ nekretnine u množini

 mijenja se i glasi „fizički dio“ u jednini.

U ime predlagatelja **gradonačelnik Grada Makarske Jure Brkan** prihvaća amandman.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je nakon prihvaćenog amandmana izmijenjeni Prijedlog odluke o suglasnosti za prodaju dijela nekretnine čest. zem. 352/1 k.o. Makarska Makar (okućnica obiteljske kuće Bebek) stavio na glasovanje.

*Odluka o suglasnosti za prodaju dijela nekretnine čest.zem. 352/1 k.o. Makarska Makar (okućnica obiteljske kuće Bebek) je usvojena sa 14 (četrnaest) glasova ZA i 2 (dva) SUZDRŽANA glasa.*

1. **Prijedlog odluke o kriterijima, mjerilima i načinu financiranja decentraliziranih funkcija osnovnog školstva u Gradu Makarskoj**

Uvodno obrazloženje Prijedloga odluke o kriterijima, mjerilima i načinu financiranja decentraliziranih funkcija osnovnog školstva u Gradu Makarskoj je dala **savjetnica za predškolski odgoj, obrazovanje i sport Marina Andačić Krivić** iz Upravnog odjela za društvene djelatnosti.

U ime Kluba vijećnika SDP-HNS-HSU u raspravi je sudjelovao **vijećnik Josip Paunović.**

**Vijećnica Gordana Muhtić** je sudjelovala u pojedinačnoj raspravi.

**Vijećnica Katarina Viodak Čudina** je sudjelovala u pojedinačnoj raspravi, a na izlaganje je replicirala **vijećnica Gordana Muhtić.**

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o kriterijima, mjerilima i načinu financiranja decentraliziranih funkcija osnovnog školstva u Gradu Makarskoj stavio na glasovanje.

*Odluka o kriterijima, mjerilima i načinu financiranja decentraliziranih funkcija osnovnog školstva u Gradu Makarska je usvojena jednoglasno sa 16 (šesnaest) glasova ZA.*

1. **Prijedlog odluke o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj**

Uvodno obrazloženje Prijedloga odluke o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj je dao **predsjednik Odbora za statutarno-pravna pitanja Gradskog vijeća Grada Makarske Marko Raos.**

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić.**

Na izlaganja iz rasprave je odgovore dala **predstojnica Ureda gradonačelnika Lara Rakušić Ivanković.**

**Vijećnica Katarina Vidak Čudina** je sudjelovala u pojedinačnoj raspravi.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj stavio na glasovanje.

*Odluka o II. izmjenama i dopunama Odluke o osnivanju Pogona za obavljanje komunalnih djelatnosti u Gradu Makarskoj je usvojena jednoglasno sa 16 (šesnaest) glasova ZA.*

1. **Prijedlog odluke o koeficijentima za obračun plaća službenika i namještenika u Pogonu za obavljanje komunalnih djelatnosti u Gradu Makarskoj**

**Predsjednik Gradskog vijeća Grada Makarske Marko Ožić-Bebek** je kazao kako je uvodno obrazloženje objedinjeno već dano na ranijoj točki dnevnog reda pa nema potrebe za ponavljanjem već izrečenog.

S obzirom na to da za raspravu nije bilo prijavljenih vijećnika predsjednik Gradskog vijeća Grada Makarske je Prijedlog odluke o koeficijentima za obračun plaća službenika i namještenika u Pogonu za obavljanje komunalnih djelatnosti u Gradu Makarskoj stavio na glasovanje.

*Odluka o koeficijentima za obračun plaća službenika i namještenika u Pogonu za obavljanje komunalnih djelatnosti u Gradu Makarskoj je usvojena jednoglasno sa 16 (šesnaest) glasova ZA.*

1. **Prijedlog pravilnika o poslovanju pogona za obavljanje komunalnih djelatnosti u Gradu Makarskoj**

**Predsjednik Gradskog vijeća Grada Makarske Marko Ožić-Bebek** je kazao kako je uvodno obrazloženje identično kao i za prethodne dvije točke dnevnog reda pa nema potrebe za ponavljam već izrečenog.

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić,** kojoj su na izlaganje replicirali **vijećnici Tonći Bilić i Miro Mucić. Vijećnica Gordana Muhtić** je odgovorila na replike.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog pravilnika o poslovanju pogona za obavljanje komunalnih djelatnosti u Gradu Makarskoj stavio na glasovanje.

*Pravilnik o poslovanju pogona za obavljanje komunalnih djelatnosti u Gradu Makarskoj je usvojen jednoglasno sa 16 (šesnaest) glasova Z**A.*

1. **Prijedlog odluke** **o određivanju sljedećih pravnih osoba kao pravne osobe od interesa za sustav civilne zaštite na području Grada Makarske**

Uvodno obrazloženje Prijedloga odluke o određivanju sljedećih pravnih osoba kao pravne osobe od interesa za sustav civilne zaštite na području Grada Makarske je dao **zamjenik gradonačelnika Grada Makarske Dražen Nemčić** prilikom obrazloženja nadopune dnevnog reda 19. sjednice Gradskog vijeća.

U ime Kluba vijećnika SDP-HNS-HSU u raspravi je sudjelovala **vijećnica Gordana Muhtić.**

**Predsjednik Gradskog vijeća Grada Makarske Marko Ožić-Bebek** je sudjelovao u raspravi.

Na izlaganja iz rasprave je odgovorio **gradonačelnik Grada Makarske Jure Brkan. Vijećnica Gordana Muhtić** je odgovorila na izlaganje gradonačelnika.

S obzirom na to da za raspravu više nije bilo prijavljenih vijećnika predsjednik Gradskog vijeća Grada Makarske je Prijedlog odluke o određivanju sljedećih pravnih osoba kao pravne osobe od interesa za sustav civilne zaštite na području Grada Makarske stavio na glasovanje.

*Odluka o određivanju sljedećih pravnih osoba kao pravne osobe od interesa za sustav civilne zaštite na području Grada Makarske je usvojena jednoglasno sa 16 (šesnaest) glasova ZA.*

Sjednica je završila u 13.15 sati.

Zapisnik vodio:

Tonći Batinić, dipl. iur.

 **Tajnica**              **Predsjednik**

 **Gradskog vijeća**               **Gradskog vijeća**

Lara Rakušić Ivanković, dipl. iur.                                 Marko Ožić-Bebek, dr. med.v.r.